b'\n_START_ARTICLE_\nRamenski sklep\n_START_SECTION_\nSklepna ovojnica\n_START_PARAGRAPH_\nRamenski sklep obdaja ohlapna fibrozna ovojnica ali kapsula. Medialno se pripenja na rob glenoidalne ponve in prehaja na anatomski vrat nadlahtnice, ki se nahaja pod glavo nadlahtnice. Tako premo\xc5\xa1\xc4\x8da medgr\xc4\x8di\xc4\x8dni \xc5\xbeleb nadlahtnice (sulcus intertubercularis) in ga pretvori v kanal (canalis intertubercularis). Na notranji strani, ob fibrozni poteka \xc5\xa1e sinovialna ovojnica. Ta obdaja \xc5\xa1e kito dvoglave upogibalke roke (vagina synovialis intertubercularis) in jo spremlja vse do kirur\xc5\xa1kega vratu nadlahtnice. Sklepna ovojnica je najbolj \xc5\xa1ibka na spodnjem, inferiornem delu sklepa, saj je tu ne oja\xc4\x8dujejo mi\xc5\xa1ice rotatorne man\xc5\xa1ete. Tveganje dislokacije je zato tu ve\xc4\x8dje.'